FI Euroopan unionin virallinen lehti CE 70/218

(2004/C 70 E/235)

KIRJALLINEN KYSYMYS E-3105/03

esittäjä(t): Marianne Eriksson (GUE/NGL), Piia-Noora Kauppi (PPE-DE) ja Joke Swiebel (PSE) komissiolle

(22. lokakuuta 2003)

Aihe: EQUAL-hankkeiden tuki ja sukupuoliseen suuntautumiseen perustuva syrjintä

Sukupuoliseen suuntautumiseen perustuva syrjintä on kielletty EY:n perustamissopimuksen 13 artiklassa, perusoikeuskirjan 21 artiklassa ja yhdenvertaista kohtelua työssä ja ammatissa koskevista yleisistä puitteista annetun direktiivin 2000/78/EY (1) 1 artiklassa. Yhteisöllä on myös yhteensovitettu strategia, jolla torjutaan sosiaalista syrjäytymistä ja syrjintää (erityisesti sukupuoleen, rotuun, etniseen alkuperään, uskontoon tai henkilökohtaiseen vakaumukseen, vammaisuuteen, ikään tai sukupuoliseen suuntautumiseen perustuvaa syrjintää). Työmarkkinoihin keskittyvä EQUAL-ohjelma on osa tätä strategiaa. Jäsenvaltiot muotoilevat EQUAL-strategiansa Euroopan työllisyysstrategian neljän pilarin teema-alojen pohjalta. Jäsenvaltiot varmistavat, että niiden ehdotukset näillä aloilla hyödyttävät pääasiassa ihmisiä, jotka kärsivät eriarvoisuudesta ja syrjinnän yleisimmistä muodoista (sukupuoleen, rotuun, etniseen alkuperään, uskontoon tai henkilökohtaiseen vakaumukseen, vammaisuuteen, ikään tai sukupuoliseen suuntautumiseen perustuvasta syrjinnästä).

Olemme kuulleet, että vain 4 nykyisen EQUAL-ohjelman 1 400 kumppanuudesta liittyy sukupuoliseen suuntautumiseen perustuvan syrjinnän torjumiseen. Voiko komissio kertoa, pitääkö tämä paikkansa?

Voiko komissio ilmoittaa, ovatko kaikki jäsenvaltiot maininneet sukupuoliseen suuntautumiseen perustuvan syrjinnän torjumisen nykyisen EQUAL-ohjelman ehdotuspyynnöissään? Jos näin ei ole, voiko komissio selittää, mihin toimiin se on ryhtynyt lisätäkseen sukupuoliseen suuntautumiseen perustuvaa syrjintää torjuvien kumppanuuksien määrää?

Varmistaako komissio, että sukupuolinen suuntautuminen mainitaan nimenomaisesti syrjintäsyynä EQUAL-ohjelmassa ja ehdotuspyynnöissä, jotka esitetään sekä nykyisissä jäsenvaltioissa että ehdokas-valtioissa seuraavalla EQUAL-kierroksella keväällä 2004?

Anna Diamantopouloun komission puolesta antama vastaus

(25. marraskuuta 2003)

Equal-yhteisöaloitteen tavoitteena on kehittää, testata ja valtavirtaistaa uusia tapoja kaikenlaisen työmarkkinoihin liittyvän syrjinnän ja eriarvoisuuden torjumiseksi. Siksi Equal muodostaa (erityisesti sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan) syrjinnän torjumista koskevan eurooppalaisen strategian kokeellisen haaran.

Toissijaisuusperiaatteen mukaisesti Equal-aloitteen täytäntöönpanosta vastaavat jäsenvaltiot niiden ja komission kesken sovitun ohjelma-asiakirjan pohjalta. Ohjelma-asiakirjassa tarkennetaan ohjelman yleinen lähestymistapa ja painopisteet sekä niiden täytäntöönpanoon tarvittavat keskeiset hallinto- ja rahoitus-menettelyt.

Komissio seuraa Equal-aloitteen kansallista täytäntöönpanoa ainoastaan ohjelmatasolla eikä kehittämis-kumppanuuksien tasolla. Jäsenvaltiot ovat kuitenkin sopineet laittavansa kehittämiskumppanuuksia koskevat tiedot julkiseen tietokantaan.

Jäsenvaltiot ovat myös sopineet järjestävänsä yleisiä ehdotuspyyntöjä kansalliseen Equal-ohjelma-asia-kirjaansa sisältyvien määräysten perusteella. Equal-tiedonannon 8 artiklassa (2) todetaan, että Equal-ohjelman tavoitteeseen ja kaikkien syrjintäperusteiden mainitsemiseen on selkeä poliittinen yhteys. Saman tiedonannon 14 kohdassa (3) todetaan, että jäsenvaltioiden on varmistettava, että niiden ehdotuksista on etua ensisijaisesti niille, jotka ovat (sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan) syrjinnän ja eriarvoisuuden pääasiallisten ilmenemismuotojen kohteita. Tämä tarkoittaa sitä, että kaikkiin syrjintäperusteisiin liittyvät toimet kuuluvat kaikissa jäsenvaltioissa Equal-ohjelman piiriin.

Koska kaikissa kansallisissa Equal-ohjelma-asiakirjoissa esitetään strategia, joka perustuu kaikenlaista syrjintää koskevaan tilanneanalyysiin sekä kansallisiin painopisteisiin, komissio ei ole toteuttanut erityisiä toimia tukeakseen mitään tiettyä syrjintäperustetta.

Edellä mainittua julkista tietokantaa selailemalla voidaan havaita, että sukupuoliseen suuntautumiseen perustuvaan syrjintään liittyviä toimia sisältäviä kehittämiskumppanuuksia on paljon enemmän kuin neljä. Eräissä maantieteellisissä kehittämiskumppanuuksissa, joissa käsitellään kaikkia syrjintäperusteita tietyllä maantieteellisellä alueella, on eräiden kehittämiskumppanuuksien sisäisiä toimia, jotka keskittyvät sukupuoliseen suuntautumiseen perustuvaan syrjintään. Esimerkkejä löytyy myös kehittämiskumppanuuksista, joissa aihetta käsitellään yhtenä useasta alahankkeesta. Esimerkiksi Yhdistyneessä kuningaskunnassa on kehittämiskumppanuus, jossa käsitellään HIV:tä ja syrjäytyneisyyttä, ja siinä sukupuoliseen suuntautumiseen perustuva syrjintä on yksi ulottuvuus, jota tarkastellaan, vaikka se ei olekaan kumppanuuden pääaihe.

On kuitenkin totta, että on vähän sellaisia kehittämiskumppanuuksia, joiden ainoa tai tärkein kohde on sukupuoliseen suuntautumiseen perustuva syrjintä.

Sukupuoliseen suuntautumiseen perustuva syrjintä on jo mainittu ja vahvistettu Equal-ohjelmassa, kuten Equal-tiedonannosta ilmenee. Tämä seikka on selkeä ja pysyvä. Suunnitteilla olevassa Equal-tiedonannossa komissio aikoo varmistaa, että kysymyksessänne mainittuihin EY:n perustamissopimuksen 13 artiklaan, perusoikeuskirjan 21 artiklaan ja direktiiviin 2000/78/EY (4) viitataan selkeästi. Komissio aikoo myös varmistaa uusien jäsenvaltioiden kanssa parhaillaan käymissään neuvotteluissa, että Equal-ohjelma sisältää kaikki mainitut syrjintäperusteet.

Ehdotuspyyntöjen osalta jäsenvaltioiden on noudatettava kaikkia Equal-tiedonannossa esitettyjä määräyksiä ja otettava mukaan kaikki syrjintämuodot.

Saadakseen perusteellisemman kuvan Equal-ohjelman ensimmäisen kierroksen laaja-alaisista toimista ja lupaavista tuloksista kaikki jäsenvaltiot ovat tehneet sopimuksia Equal-ohjelman arvioimisesta kansallisella tasolla ja komissio on tehnyt sopimuksen EU:n tasolla tehtävästä arvioinnista. Arvioinneista saadaan puolivälin tuloksia joulukuussa 2003. Jos näissä arvioinneissa havaitaan tarve toteuttaa toimia tiettyjen syrjintäperusteiden suhteen, komissio ottaa suositukset huomioon Equal-ohjelman toisella kierroksella.

(1) EYVL L 303, 2.12.2000, s. 16.

(2) ”Yhteisön tasolla on laadittu integroitu strategia (erityisesti sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan) syrjinnän ja yhteiskunnallisen syrjäytymisen torjumiseksi. Equal-aloite, jossa keskitytään työmarkkinoihin, on osa tätä strategiaa” (EYVL C 127, 5.5.2000, s. 2).

(3) Equal-tiedonanto (EYVL C 127, 5.5.2000, s. 2), 14 kohta: ”Jäsenvaltioiden on muotoiltava Equal-strategiansa Euroopan työllisyysstrategian neljän pilarin teemojen perusteella. Jäsenvaltioiden on kullakin teema-alalla varmistettava, että niiden ehdotuksista on etua ensisijaisesti niille, jotka ovat (sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan) syrjinnän ja eriarvoisuuden pääasiallisten ilmenemismuotojen kohteita. Jokaisessa kohderyhmässä tulisi nämä teemat olla huomioitu”.

(4) Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista.